title: Решение на Съвета 2010/53/CFSP от 30 ноември 2009 година за сключване на споразумение между Австралия и Европейския съюз относно сигурността на класифицираната информация

text:
               30.1.2010

               BG

               Официален вестник на Европейския съюз

               L 26/30

         РЕШЕНИЕ НА СЪВЕТА 2010/53/CFSP
   от 30 ноември 2009 година
   за сключване на споразумение между Австралия и Европейския съюз относно сигурността на класифицираната информация
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 24 от него,
   като взе предвид препоръката на председателството,
   като има предвид, че:

               (1)

               На заседанието си от 9 март 2009 г. Съветът реши да упълномощи председателството, подпомагано от генералния секретар/върховен представител (ГС/ВП) и с пълноценното участие на Комисията, да започне преговори с Австралия, в съответствие с член 24 от Договора за създаване на Европейския съюз, за сключване на споразумение относно сигурността на информацията.

               (2)

               След като получи пълномощия за започване на преговорите, председателството, подпомогнато от ГС/ВП, договори споразумение с Австралия относно сигурността на класифицираната информация.

               (3)

               Споразумението следва да бъде одобрено,

         РЕШИ:
   Член 1
   Споразумението между Австралия и Европейския съюз относно сигурността на класифицираната информация се одобрява от името на Европейския съюз.
   Текстът на споразумението е приложен към настоящото решение.
   Член 2
   Председателят на Съвета се оправомощава да посочи лицето(ата), упълномощено(и) да подпише(ат) споразумението, което обвързва Европейския съюз.
   Член 3
   Настоящото решение поражда действие от датата на приемането му.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 30 ноември 2009 година.

            За Съвета

            Председател

         B. ASK

    ---documentbreak---

               30.1.2010

               BG

               Официален вестник на Европейския съюз

               L 26/31

         ПРЕВОД
   СПОРАЗУМЕНИЕ
   между Австралия и Европейския съюз относно сигурността на класифицираната информация
   АВСТРАЛИЯ
   и
   ЕВРОПЕЙСКИЯТ СЪЮЗ, наричан по- нататък „ЕС“,
   (наричани по-нататък „страните“),
   КАТО ИМАТ ПРЕДВИД, че страните имат като обща цел укрепване на собствената си сигурност по всякакъв начин и за да предоставят на гражданите си висока степен на безопасност в определена област на сигурността;
   КАТО ИМАТ ПРЕДВИД съгласието на страните, че между тях следва да се осъществяват консултации и сътрудничество по въпроси от общ интерес, свързани със сигурността;
   КАТО ИМАТ ПРЕДВИД, че поради тази причина в настоящия контекст съществува постоянна необходимост от обмен на класифицирана информация между страните;
   КАТО ОТЧИТАТ, че за пълноценни и ефективни консултации и сътрудничество може да се изисква достъп до класифицирана информация на Австралия и на ЕС, както и обмен на класифицирана информация между страните;
   КАТО СЪЗНАВАТ, че такъв достъп и обмен на класифицирана информация изискват подходящи мерки за сигурност;
   КАТО ИМАТ ПРЕДВИД, че на 29 октомври 2008 г. Австралия и ЕС поставиха началото на „Рамка за партньорство“ в подкрепа на редица общи цели;
   КАТО ИМАТ ПРЕДВИД, че в цел № 1 от „Рамката за партньорство“ се предвижда по-конкретно да започнат преговори за споразумение относно сигурността на класифицираната информация,
   СЕ СПОРАЗУМЯХА ЗА СЛЕДНОТО:
   Член 1
   Обхват
   1.   За да се изпълни целта за укрепване на двустранния и многостранен диалог и сътрудничеството в подкрепа на обща външна политика за сигурност и на общите интереси в областта на сигурността, настоящото споразумение се прилага за класифицирана информация, съгласно определението в член 2, буква а), предоставяна или обменяна между страните.
   2.   Всяка от страните осигурява защита на класифицираната информация, получавана от другата страна, по-специално срещу нерегламентирано разкриване.
   3.   Всяка от страните изпълнява задълженията си по настоящото споразумение в съответствие със своите закони, правила и подзаконови актове.
   Член 2
   Определения
   За целите на настоящото споразумение:

               а)

               „класифицирана информация“ означава всяка информация, която подлежи на класификация за сигурност (съгласно член 4), определяна от всяка от страните, и чието нерегламентирано разкриване би могло в различна степен да нанесе щети или вреди на интересите на едната или другата страна. Информацията може да бъде устна, визуална, електронна, на магнитен носител или под формата на документ или материал, включително оборудване или техника, като обхваща и възстановки и преводи;

               б)

               „ЕС“ означава Съветът на Европейския съюз (по-нататък наричан „Съветът“), генералният секретар/върховен представител, генералният секретариат на Съвета, както и Комисията на Европейските общности (по-нататък наричана „Европейската комисия“).

               в)

               „предоставяща страна“ означава страната, предоставяща класифицирана информация на другата страна;

               г)

               „получаваща страна“ означава страната, получаваща класифицирана информация от предоставящата страна;

               д)

               „класификация за сигурност“ е обозначението, определено за информацията от предоставящата страна за означаване на минималното ниво на защита, което трябва да се осигури на информацията, за да бъде предпазена от разкриване, което би могло да има неблагоприятни последствия за предоставящата страна. Нивата на класификацията за сигурност на всяка от страните са определени в член 4;

               е)

               „необходимост да се знае“ означава принципът, че достъпът до класифицирана информация следва да се ограничи до лицата, на които е необходимо да използват такава информация, за да изпълняват служебните си задължения;

               ж)

               „трета страна“ означава всяко лице или структура, различно от страните;

               з)

               „изпълнител“ означава лице (различно от лицата, наети от Австралия или от ЕС на трудов договор) или правна структура с юридическа правоспособност да сключва договори за предоставяне на стоки или услуги; този термин означава и подизпълнител.

         Член 3
   Степен на защита
   Всяка от страните, в т.ч. структурните единици, определени в член 2, буква б), гарантират, че разполагат със система за сигурност и мерки за сигурност, основаващи се на основните принципи и минималните стандарти за сигурност, установени в съответните закони, правила и подзаконови актове и отразени в договореностите по сигурността, които се сключват съгласно член 12, с цел да се гарантира, че спрямо класифицираната информация, обменяна по настоящото споразумение, се прилага равностойно ниво на защита.
   Член 4
   Нива на класификация за сигурност
   1.   Класифицираната информация се обозначава със следните нива на класификация за сигурност:

               а)

               Австралия обозначава класифицираната информация с: TOP SECRET, SECRET или HIGHLY PROTECTED, CONFIDENTIAL или PROTECTED, RESTRICTED или X-IN-CONFIDENCE;

               б)

               ЕС обозначава класифицираната информация с: TRES SECRET UE/EU TOP SECRET, SECRET UE, CONFIDENTIEL UE или RESTREINT UE.

         2.   Съответстващите нива на класификация за сигурност са:

               За Европейския Съюз

               За Австралия

               TRES SECRET UE/EU TOP SECRET („СТРОГО СЕКРЕТНО ЕС“)

               TOP SECRET („СТРОГО СЕКРЕТНО“)

               SECRET UE („СЕКРЕТНО ЕС“)

               SECRET („СЕКРЕТНО“) или HIGHLY PROTECTED („С ВИСОКА СТЕПЕН НА ЗАЩИТА“)

               CONFIDENTIEL UE („ПОВЕРИТЕЛНО ЕС“)

               CONFIDENTIAL („ПОВЕРИТЕЛНО“) или PROTECTED („ЗАЩИТЕНО“)

               RESTREINT UE („ЗА СЛУЖЕБНО ПОЛЗВАНЕ В ЕС“)

               RESTRICTED („ЗА СЛУЖЕБНО ПОЛЗВАНЕ“) или X-IN-CONFIDENCE („ДОВЕРИТЕЛНО ЗА Х“)

         3.   Преди да предостави класифицирана информация, предоставящата страна определя нивото на класификацията за сигурност на съответната информация и поставя печат, маркировка или обозначение върху класифицираната информация, посочващо названието на предоставящата страна.
   4.   Предоставящата страна може да постави допълнителни обозначения върху класифицираната информация, за да посочи евентуални ограничения за ползването, разкриването, предоставянето и достъпа от страна на получаваща страна. Получаващата страна спазва тези ограничения.
   Член 5
   Защита на класифицираната информация
   Всяка от страните:

               а)

               гарантира сигурността на съоръженията, в които се съхранява предоставената ѝ от другата страна класифицирана информация, и за всяко от тези съоръжения гарантира, че са взети всички необходими мерки за контрол, защита и опазване на класифицираната информация, предоставена от другата страна по настоящото споразумение;

               б)

               гарантира, че класифицираната информация, обменяна по настоящото споразумение, запазва грифа за сигурност, поставен от предоставящата страна, и че нивото на класификацията ѝ не се понижава и информацията не се декласифицира без предварителното писмено съгласие на предоставящата страна;

               в)

               осигурява на класифицираната информация, получена от предоставящата страна, степен на защита, която е най-малкото равностойна на степента на защита, предоставяна на собствената ѝ класифицирана информация на съответстващото ниво на класификация съгласно посоченото в член 4, параграф 2;

               г)

               не използва такава класифицирана информация за цели, различни от установените от предоставящата страна или от целите, за които е предоставена информацията;

               д)

               не разкрива класифицираната информация на трети страни или на институции или структури на ЕС, които не са посочени в член 2, буква б), без предварителното писмено съгласие на предоставящата страна;

               е)

               не предоставя достъп до класифицираната информация на физически лица, освен ако за тях не е установена „необходимост да се знае“ с оглед изпълняване на служебните им задължения, и освен ако съгласно изискванията не са преминали проверка за сигурност за съответното ниво на достъп до такава класифицирана информация;

               ж)

               гарантира, че всички физически лица, които имат достъп до такава класифицирана информация, са информирани за отговорностите си за защита на информацията в съответствие с вътрешните закони, правила и подзаконови актове, прилагани от съответната страна; и

               з)

               гарантира, че правата на създателя на класифицираната информация, обменяна по настоящото споразумение, както и правата върху интелектуална собственост, като патенти, авторски права или търговски тайни, са защитени в необходимата степен.

         Член 6
   Предоставяне на класифицирана информация
   1.   Класифицирана информация може да се разкрива или предоставя от предоставящата страна на получаващата страна в съответствие с принципа на контрол от създателя.
   2.   При прилагането на параграф 1 не е възможно общо предоставяне на информацията, освен ако страните не са се споразумели за процедури, съгласно член 12, за определени категории класифицирана информация, свързани с оперативните им изисквания.
   Член 7
   Разрешения за достъп до класифицирана информация
   1.   Достъпът до класифицирана информация е ограничен в рамките на онези лица в Австралия и в ЕС, които:

               а)

               на основание „необходимост да се знае“ се нуждаят от достъп до класифицираната информация за изпълнение на служебните си задължения; и

               б)

               поради нуждата да имат достъп до класифицирана информация с ниво CONFIDENTIAL, PROTECTED, CONFIDENTIEL UE или по-високо, имат разрешение за достъп до класифицирана информация на съответното ниво или са съответно надлежно оправомощени по силата на изпълняваните от тях функции, съгласно съответните закони, правила и подзаконови актове.

         2.   Решението на една от страните да предостави на определено лице разрешение за достъп до класифицирана информация е съобразено със свързаните със сигурността интереси на тази страна и се основава на цялата налична информация, сочеща дали съответното лице има безспорно качествата лоялност, почтеност, честност и надеждност.
   3.   Предоставените разрешения за достъп до класифицирана информация от всяка от страните се основават на съответни подробни проучвания, чиято цел е да се даде уверение, че посочените в параграф 2 критерии са спазени по отношение на всяко лице, на което се предоставя достъп до класифицирана информация.
   Член 8
   Посещения и процедури във връзка със сигурността
   1.   Страните се подпомагат взаимно по отношение на сигурността на класифицираната информация, обменяна по настоящото споразумение.
   2.   Компетентните органи по сигурността, посочени в член 12, периодично извършват взаимни посещения за консултация и оценка на сигурността, с цел оценяване на ефективността на мерките, предприети по настоящото споразумение, и на режима за сигурност, който се установява съгласно член 12 за защита на класифицираната информация, обменяна между страните.
   3.   При поискване всяка страна предоставя на другата информация относно свързаните си със сигурността стандарти, процедури и практики за защита и унищожаване на класифицирана информация. Всяка страна предоставя на другата информация в писмен вид за всяка промяна в свързаните си със сигурността стандарти, процедури и практики, засягаща начина, по който се защитава и унищожава класифицирана информация.
   Член 9
   Предоставяне на класифицирана информация на изпълнители
   Класифицираната информация, получена от получаващата страна, може да се предоставя на изпълнител или бъдещ изпълнител само с предварителното писмено съгласие на предоставящата страна. Преди да разкрие или предостави такава класифицирана информация на изпълнител или бъдещ изпълнител, получаващата страна гарантира, че:

               а)

               този изпълнител или бъдещ изпълнител, както и персоналът му, който се нуждае от достъп до класифицирана информация, разполага с разрешение за достъп в съответствие с член 7; и

               б)

               неговите съоръжения са в състояние да осигурят съответната защита на класифицираната информация.

         Член 10
   Процедури за обмен на класифицирана информация
   1.   За целта на настоящото споразумение:

               а)

               що се отнася до ЕС, всяка класифицирана информация се изпраща на завеждащия регистъра на Съвета (Chief Registry Officer), който я препраща на държавите-членки и на Европейската комисия, при спазване на разпоредбите на параграф 3;

               б)

               що се отнася до Австралия, всяка класифицирана информация се изпраща на регистрационната служба на съответния австралийски правителствен орган или ведомство, чрез посолството на Австралия и мисията на правителството на Австралия към Европейския съюз в Брюксел. Адресът на съответния австралийски правителствен орган или ведомство е посочен в договореностите по сигурността, сключени от страните съгласно член 12.

         2.   Класифицираната информация, предавана чрез електронни средства, се криптира в съответствие с изискванията на предоставящата страна, посочени в нейните политики и разпоредби за сигурност. Изискванията на предоставящата страната се спазват при предаването, получаването, съхранението и обработката на класифицирана информация във вътрешните мрежи на страните.
   3.   По изключение класифицирана информация от едната страна, която е достъпна само за определени компетентни служители, органи или служби на тази страна, може по оперативни причини да се адресира и да бъде достъпна само за определени компетентни служители, органи или служби на другата страна, специално посочени като получатели, като се вземат предвид техните правомощия и съгласно принципа „необходимост да се знае“. Що се отнася до ЕС, тази кореспонденция се предава чрез завеждащия регистъра на Съвета или съответно завеждащия регистъра на генералния секретариат на Европейската комисия, когато информацията е адресирана до Европейската комисия. Що се отнася до Австралия, класифицираната информация се адресира съгласно параграф 1, буква б).
   Член 11
   Надзор
   1.   Що се отнася до ЕС, генералният секретар на Съвета и от членът на Европейската комисия, отговарящ по въпросите на сигурността, следят за прилагането на настоящото споразумение.
   2.   Що се отнася до правителството на Австралия министърът на външните работи, министърът на отбраната и министърът на правосъдието следят за прилагането на настоящото споразумение.
   ЧЛЕН 12
   Договорености по сигурността
   1.   За прилагане на настоящото споразумение, между посочените в параграфи 2, 3 и 4 компетентни органи по сигурността се сключват в писмена форма взаимни договорености по сигурността, с цел да се определят стандартите за взаимна защита на класифицираната информация по настоящото споразумение.
   2.   Министерството на правосъдието, действащо от името на правителството на Австралия и под негово ръководство, изготвя договореностите по сигурността за защита и опазване на класифицираната информация, предоставяна на Австралия по настоящото споразумение.
   3.   Службата за сигурност на генералния секретариат на Съвета, под ръководството и от името на генералния секретар на Съвета, действаща от името на Съвета и под негово ръководство, разработва договореностите по сигурността за защита и опазване на класифицираната информация, предоставяна на ЕС по настоящото споразумение.
   4.   Дирекцията по сигурността на Европейската комисия, действаща под ръководството на члена на Комисията, отговарящ по въпросите на сигурността, изготвя договореностите по сигурността за защита и опазване на класифицираната информация, предавана по настоящото споразумение в рамките на Европейската комисия и нейните помещения.
   5.   Що се отнася до ЕС, договореностите по сигурността, посочени в параграф 1, подлежат на одобрение от Комитета по сигурността на Съвета.
   Член 13
   Загуба или компрометиране
   Органите, посочени в член 12, определят процедурите, които се спазват:

               а)

               при доказана или предполагаема загуба или компрометиране на класифицирана информация, предоставена или обменена по настоящото споразумение; и

               б)

               за информиране на предоставящата страна относно резултатите от разследване и информация относно мерките, предприети за предотвратяване на повторна загуба или компрометиране на класифицирана информация, предоставена или обменена по настоящото споразумение.

         Член 14
   Разходи
   Всяка страна поема разходите си за прилагането на настоящото споразумение.
   Член 15
   Способност за защита
   Преди да се предостави или обмени класифицирана информация между страните по настоящото споразумение, посочените в член 12 органи постигат съгласие, че получаващата страна е в състояние да осигурява защита и опазва информацията по начин, съответстващ на договореностите по сигурността, които се сключват съгласно посочения член.
   Член 16
   Други споразумения
   Настоящото споразумение не препятства страните да сключват други споразумения и договорености, свързани с предоставянето или обмена на класифицирана информация, при условие че те не противоречат на разпоредбите на настоящото споразумение.
   Член 17
   Уреждане на спорове
   Евентуални спорове между Австралия и Европейския съюз, породени от тълкуването или прилагането на настоящото споразумение, се уреждат единствено чрез преговори между страните.
   Член 18
   Влизане в сила и изменения
   1.   Настоящото споразумение влиза в сила на първия ден от първия месец след датата, на която страните се уведомяват взаимно за приключването на вътрешните процедури, необходими за тази цел.
   2.   Всяка страна уведомява другата относно всички промени в своите закони, правила и подзаконови актове, които биха могли да засегнат защитата на класифицираната информация, посочена в настоящото споразумение. В такива случаи страните се консултират с оглед да се внесат необходимите изменения в настоящото споразумение в съответствие с параграф 4.
   3.   Настоящото споразумение може да бъде преразгледано с цел обсъждане на евентуални изменения по искане на някоя от страните.
   4.   Всички изменения на настоящото споразумение се извършват единствено в писмена форма и при взаимно съгласие на страните. Те влизат в сила след взаимно писмено уведомление съгласно параграф 1.
   Член 19
   Прекратяване
   1.   Всяка страна има право да прекрати настоящото споразумение по всяко време с писмено уведомление. Прекратяването поражда действие 90 (деветдесет) дни след датата, на която е уведомена другата страна.
   2.   Независимо от прекратяването на настоящото споразумение, на цялата класифицирана информация, получена от страните съгласно споразумението, продължава да се осигурява защита в съответствие с него. Страните се консултират незабавно относно работата или разпореждането с тази класифицирана информация.

      В ДОКАЗАТЕЛСТВО ЗА КОЕТО долуподписаните надлежно упълномощени лица подписват настоящото споразумение.
      Съставено в Брюксел на 13 януари 2010 година в два екземпляра на английски език.

            За Австралия

            За Европейския Съюз


title: Решение на Европейския парламент от 23 април 2009 година относно освобождаването от отговорност във връзка с изпълнението на общия бюджет на Европейския съюз за финансовата 2007 година, раздел V - Сметна палата

text:
               26.9.2009

               BG

               Официален вестник на Европейския съюз

               L 255/78

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 април 2009 година
   относно освобождаването от отговорност във връзка с изпълнението на общия бюджет на Европейския съюз за финансовата 2007 година, раздел V — Сметна палата
   (2009/636/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2007 година (1),

               —

               като взе предвид окончателните годишни отчети на Европейските общности за финансовата 2007 година — том I (C6-0419/2008) (2),

               —

               като взе предвид годишния доклад на Сметната палата пред органа по освобождаването от отговорност относно вътрешните одити, осъществени през 2007 г.,

               —

               като взе предвид годишния доклад на Сметната палата за изпълнението на бюджета за финансовата 2007 година, придружен от отговорите на проверените институции (3),

               —

               като взе предвид доклада на външния одитор относно отчетите на Сметната палата за финансовата 2007 година (4),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 248 от Договора за ЕО (5),

               —

               като взе предвид член 272, параграф 10 и членове 274, 275 и 276 от Договора за ЕО,

               —

               като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (6), и по-специално членове 50, 86, 145, 146 и 147 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол (A6-0152/2009),

               1.

               Освобождава от отговорност генералния секретар на Сметната палата във връзка с изпълнението на бюджета на Сметната палата за финансовата 2007 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейските общности, Сметната палата, Европейския омбудсман и на Европейския надзорен орган по защита на данните, и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ L 77, 16.3.2007 г.

      (2)  ОВ C 287, 10.11.2008 г., стр. 1.

      (3)  ОВ C 286, 10.11.2008 г., стр. 1.

      (4)  ОВ C 318, 12.12.2008 г., стр. 1.

      (5)  ОВ C 287, 10.11.2008 г., стр. 111.

      (6)  ОВ L 248, 16.9.2002 г., стр. 1.
   РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 23 април 2009 година
   съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2007 година, раздел V — Сметна палата
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2007 година (1),

               —

               като взе предвид окончателните годишни отчети на Европейските общности за финансовата 2007 година — том I (C6-0419/2008) (2),

               —

               като взе предвид годишния доклад на Сметната палата пред органа по освобождаването от отговорност относно вътрешните одити, осъществени през 2007 г.,

               —

               като взе предвид годишния доклад на Сметната палата за изпълнението на бюджета за финансовата 2007 година, придружен от отговорите на проверените институции (3),

               —

               като взе предвид доклада на външния одитор относно отчетите на Сметната палата за финансовата 2007 година (4),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 248 от Договора за ЕО (5),

               —

               като взе предвид член 272, параграф 10 и членове 274, 275 и 276 от Договора за ЕО,

               —

               като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (6), и по-специално членове 50, 86, 145, 146 и 147 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол (A6-0152/2009),

               1.

               Отбелязва, че през 2007 г. Европейската сметна палата е разполагала с бюджетни кредити за поети задължения в общ размер на 122 милиона евро (2006 г.: 114 милиона евро (7)), при степен на усвояване от 90,21 %, което е под средната стойност за другите институции (93,82 %).

               2.

               Припомня, че по отношение на финансовата 2007 година счетоводните отчети на Сметната палата бяха проверени от външната фирма PricewaterhouseCoopers (през предходни години от KPMG), която направи следните заключения:

                           а)

                           по отношение на точността на отчетите за финансовата 2007 година, че „според нас финансовите отчети дават вярна и точна представа за финансовото състояние на Европейската сметна палата към 31 декември 2007 г., както и за финансовите резултати и паричните потоци за приключилата тогава година в съответствие с Регламент (ЕО, Евратом) № 1605/2002 на Съвета от 25 юни 2002 г. [относно Финансовия регламент, приложим за общия бюджет на Европейските общности], Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на посочения регламент на Съвета и счетоводните правила на Европейската сметна палата“; и

                           б)

                           по отношение на усвояването на финансовите средства, определени за Палатата, и на адекватността на действащите процедури за контрол за финансовата 2007 година, че „не сме забелязали нищо, което би ни накарало да смятаме, че във всички материални аспекти и въз основа на (определени) критерии, а) определените за Палатата средства не са били използвани за предвидените цели, и б) действащите процедури за контрол не са осигурили необходимите гаранции за това, че финансовите операции са в съответствие с дадените правила и разпоредби“.

               3.

               Приветства факта, че новата интегрирана система за управление и финансов контрол (SAP), внедрена от 1 януари 2008 г., е била разработена на междуинституционална основа от Съвета, Сметната палата и Съда и по този начин е довела до значителни икономии от бюджета, както и до повишаване на ефективността за трите участващи институции.

               4.

               Приветства също така ползотворното междуинституционално сътрудничество със Съда във връзка с обучението.

               5.

               Отбелязва, че докладът за 2007 г. на вътрешния одитор на Сметната палата беше до голяма степен положителен, като установи, че строителният проект К2 е управляван ефективно, а сградата К2 е предадена няколко месеца по-рано от предвиденото по график и в рамките на определения бюджет; в тази връзка приветства факта, че повечето препоръки на вътрешния одитор са били възприети и интегрирани в коригиращи планове за действие.

               6.

               Отбелязва, че в рамките на 2007 г. в резултат от присъединяването на България и Румъния към ЕС в работата на Сметната палата са се включили двама нови членове; отбелязва факта, че първоначалният принцип на организация на европейската функция за одит — по един представител от всяка държава-членка — сега доведе до организация, управлявана от колегиум от 27 членове; изразява убеждението, че тази структура е достигнала своите граници и че е необходима задълбочена реформа и укрепване на договореностите за външен одит на Европейския съюз; подчертава, че колкото по-силна е Сметната палата, толкова по-силен ще бъде органът по освобождаване от отговорност и толкова по-добър контролът над изпълнителните органи; поради това приканва държавите-членки да започнат дискусии относно реформа на Сметната палата и да включат Парламента в тези дискусии.

               7.

               Отбелязва, че през декември 2008 г. международен екип за партньорски проверки е представил доклад за „партньорска проверка“; изразява съжаление от факта, че докладът не е засегнал основния въпрос, а именно дали сегашната структура на функцията за външен одит на Съюза е адекватна.

               8.

               Отбелязва във връзка с декларациите за финансовите интереси на членовете, че в съответствие с Кодекса за поведение на Сметната палата членовете на Сметната палата подават декларации за своите финансови интереси и друго имущество (включително акции, конвертируеми ценни книжа и инвестиционни сертификати, както и земи и друго недвижимо имущество, като декларират и професионалната дейност на своя/та съпруг/а) до председателя на Сметната палата, който ги съхранява със задължение за поверителност, като тези декларации не се публикуват.

               9.

               Отново отправя своя призив, че като принципно положение и в интерес на прозрачността членовете на всички институции следва да бъдат задължени да подават декларации за финансови интереси, които да бъдат достъпни в Интернет чрез публичен регистър; не счита, че Сметната палата следва да изчака, както самата тя предлага, изработването на стандартен формат за декларация, приложим по отношение на всички институции на ЕС; предлага назначаването във всяка институция на независими служители по надзора, чиято задача би се състояла в представянето на годишни публични доклади за получените декларации.

               10.

               В тази връзка отправя искане към Сметната палата да включи в следващия си доклад за дейността глава, в която се дава подробен отчет за последващите действия, предприети през годината в резултат на предходните решения за освобождаване от отговорност на Парламента, в това число евентуални разяснения за причините за неизпълнение на препоръките.

               11.

               Посочва, че въпреки измененията на Финансовия регламент, неговите правила за възлагане на обществени поръчки все още са изключително тежки за по-малките институции като Сметната палата, по-специално по отношение на търговете за договори за относително малки суми; приканва Комисията в хода на предварителната си работа по изготвянето на евентуални бъдещи предложения за изменение на Финансовия регламент да проведе подробни консултации с генералния секретар на Сметната палата и неговата администрация, с цел да се гарантира, че техните проблеми се отчитат напълно в окончателния проект.

      (1)  ОВ L 77, 16.3.2007 г.

      (2)  ОВ C 287, 10.11.2008 г., стр. 1.

      (3)  ОВ C 286, 10.11.2008 г., стр. 1.

      (4)  ОВ C 318, 12.12.2008 г., стр. 1.

      (5)  ОВ C 287, 10.11.2008 г., стр. 111.

      (6)  ОВ L 248, 16.9.2002 г., стр. 1.

      (7)  2005 г.: 107,5 милиона евро.


title: Решение (ЕС, Евратом) 2015/1616 на Европейския парламент от 29 април 2015 година относно освобождаването от отговорност във връзка с изпълнението на общия бюджет на Европейския съюз за финансовата 2013 г., раздел III — Комисия и изпълнителни агенции

text:
               30.9.2015

               BG

               Официален вестник на Европейския съюз

               L 255/25

      РЕШЕНИЕ (ЕС, ЕВРАТОМ) 2015/1616 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на общия бюджет на Европейския съюз за финансовата 2013 г., раздел III — Комисия и изпълнителни агенции
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2013 година (1),

                  —

                  като взе предвид консолидираните годишни отчети на Европейския съюз за финансовата 2013 година (COM(2014) 510 — C8-0140/2014) (2),

                  —

                  като взе предвид доклада на Комисията относно последващите действия във връзка с освобождаването от отговорност за финансовата 2012 година (COM(2014) 607) и работните документи на службите на Комисията, които го придружават (SWD(2014) 285, SWD(2014) 286),

                  —

                  като взе предвид съобщението на Комисията от 11 юни 2014 г., озаглавено „Обобщение на резултатите от управлението на Комисията през 2013 г.“ (COM(2014) 342),

                  —

                  като взе предвид годишния доклад на Комисията относно оценката на финансите на Съюза въз основа на постигнатите резултати (COM(2014) 383) и работните документи на службите на Комисията, които го придружават (SWD(2014) 200, SWD(2014) 201),

                  —

                  като взе предвид годишния доклад на Комисията пред органа по освобождаване от отговорност относно вътрешните одити, осъществени през 2013 г. (COM(2014) 615), и работния документ на службите на Комисията, който го придружава (SWD(2014) 293),

                  —

                  като взе предвид годишния доклад на Сметната палата относно изпълнението на бюджета за финансовата 2013 година, придружен от отговорите на институциите (3), както и специалните доклади на Сметната палата,

                  —

                  като взе предвид различните решения и препоръки на Омбудсмана във връзка с Комисията, както и изпълнението на тези препоръки в интерес на гражданите от страна на институциите;

                  —

                  като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Комисията във връзка с изпълнението на бюджета за финансовата 2013 година (05303/2015 — C8-0053/2015),

                  —

                  като взе предвид членове 317, 318 и 319 от Договора за функционирането на ЕС,

                  —

                  като взе предвид член 106а от Договора за създаване на Европейската общност за атомна енергия,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (6), и по-специално членове 62, 164, 165 и 166 от него,

                  —

                  като взе предвид член 93 и приложение V към своя правилник,

                  —

                  като взе предвид доклада на комисията по бюджетен контрол и становищата на другите заинтересовани комисии (A8-0101/2015),

                  A.

                  като има предвид, че съгласно член 17, параграф 1 от Договора за Европейския съюз Комисията изпълнява бюджета и управлява програмите и че съгласно член 317 от Договора за функционирането на Европейския съюз тя изпълнява бюджета в сътрудничество с държавите членки и на своя собствена отговорност съгласно принципа на доброто финансово управление;

         1.

            Освобождава от отговорност Комисията във връзка с изпълнението на общия бюджет на Европейския съюз за финансовата 2013 година.

         2.

            Представя своите забележки в резолюцията, която е неразделна част от решенията за освобождаване от отговорност във връзка с изпълнението на общия бюджет на Европейския съюз за финансовата 2013 година, раздел III — Комисия и изпълнителни агенции, както и в своята резолюция от 29 април 2015 г. относно специалните доклади на Сметната палата в рамките на процедурата по освобождаване от отговорност на Комисията за финансовата 2013 година (7).

         3.

            Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата и Европейската инвестиционна банка, както и на националните парламенти и националните и регионалните контролни органи на държавите членки, и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ L 66, 8.3.2013 г.

         (2)  ОВ C 403, 13.11.2014 г., стр. 1.

         (3)  ОВ C 398, 12.11.2014 г., стр. 1.

         (4)  ОВ C 403, 13.11.2014 г., стр. 128.

         (5)  ОВ L 248, 16.9.2002 г., стр. 1.

         (6)  ОВ L 298, 26.10.2012 г., стр. 1.

         (7)  Приети текстове от тази дата, P8_TA(2015)0119 (вж. страница 68 от настоящия брой на Официален вестник).


title: 2009/879/ЕС: Решение на Европейския съвет от 1 декември 2009 година за избиране на председателя на Европейския съвет

text:
               2.12.2009

               BG

               Официален вестник на Европейския съюз

               L 315/48

      РЕШЕНИЕ НА ЕВРОПЕЙСКИЯ СЪВЕТ

   от 1 декември 2009 година
   за избиране на председателя на Европейския съвет
   (2009/879/ЕС)
   ЕВРОПЕЙСКИЯТ СЪВЕТ,
   като взе предвид Договора за Европейския съюз, и по-специално член 15, параграф 5 от него,
   като има предвид, че:

               (1)

               Договорът от Лисабон създава новата длъжност председател на Европейския съвет.

               (2)

               Следва да бъде избран председателят на Европейския съвет,

         ПРИЕ НАСТОЯЩОТО РЕШЕНИЕ:
   Член 1
   Г-н Herman VAN ROMPUY се избира за председател на Европейския съвет за периода от 1 декември 2009 г. до 31 май 2012 г.
   Член 2
   Г-н Herman VAN ROMPUY се уведомява за настоящото решение от генералния секретар на Съвета.
   Настоящото решение се публикува в Официален вестник на Европейския съюз.

      Съставено в Брюксел на 1 декември 2009 година.

            За Европейския съвет

            Председател

         F. REINFELDT


title: Решение на Комисията от 21 април 1995 година относно определяне на допълнителни гаранции по отношение на салмонелата за пратките кокошки носачки за Финландия и Швеция

text:
Важна правна забележка

|

31995D0161

Официален вестник n° L 105 , 09/05/1995 стр. 0044 - 0046 специално чешко издание глава 03 том 17 стр. 269  - 271 специално испанско издание глава 03 том 17 стр. 269  - 271 специално унгарско издание глава 03 том 17 стр. 269  - 271 специално литвийско издание глава 03 том 17 стр. 269  - 271 LV.ES глава 03 том 17 стр. 269  - 271 MT.ES глава 03 том 17 стр. 269  - 271 PL.ES глава 03 том 17 стр. 269  - 271 SK.ES глава 03 том 17 стр. 269  - 271 специално словенско издание глава 03 том 17 стр. 269  - 271

		19950421Решение на Комисиятаот 21 април 1995 годинаотносно определяне на допълнителни гаранции по отношение на салмонелата за пратките кокошки носачки за Финландия и Швеция(95/161/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 90/539/ЕИО на Съвета от 15 октомври 1990 г. относно ветеринарно-санитарните изисквания за търговията вътре в Общността и вноса от трети страни на домашни птици и яйца за люпене [1], последно изменена с Акта за присъединяване на Австрия, Финландия и Швеция, и по-специално член 9б, параграф 2 от нея,като има предвид, че Комисията одобри оперативните програми за контрол на салмонела, представени от Финландия и Швеция; като има предвид, че тези програми включват специални мерки за кокошките носачки, по-специално птици за доотглеждане с оглед производство на яйца за консумация;като има предвид, че на 10 юни 1994 г. Научният ветеринарен комитет одобри списък на инвазивните серотипове салмонела за домашните птици;като има предвид, че е необходимо да се определят гаранции, еквивалентни на тези, които Финландия и Швеция прилагат в рамките на оперативните си програми;като има предвид, че тези допълнителни гаранции трябва да се основават по-специално на микробиологично изследване на домашни птици, предназначени за Финландия и Швеция;като има предвид, че следва да се определят правила за микробиологичното изследване на проби, като се определи методът за вземане на проби, броят проби и микробиологичният метод за изследване на пробите;като има предвид, че тези гаранции не трябва да се прилагат към стадо, включено в програма, призната като еквивалентна на тази, осъществявана от Финландия и Швеция;като има предвид, че за пратките от трети страни Финландия и Швеция трябва да прилагат изисквания за внос, които са най-малко толкова строги, колкото предвидените в настоящото решение;като има предвид, че мерките, предвидени в настоящото решение, са в съответствие със становището на Постоянния ветеринарен комитет,ПРИЕ НАСТОЯЩОТО РЕШЕНИЕ:Член 1Кокошките носачки, по-специално птици за доотглеждане с оглед производство на яйца за консумация, предназначени за Финландия и Швеция, се подлагат на микробиологично изследване чрез вземане на проби от стадото, от което произхождат.Член 2Микробиологичното изследване, посочено в член 1, се извършва съгласно приложение I.Член 31. Кокошките носачки, предназначени за Финландия и Швеция, се придружават от сертификат, представен в приложение II.2. Сертификатът, предвиден в параграф 1, може:- да се придружава от сертификат съгласно образец 3 от приложение IV към Директива 90/539/ЕИО, или- да бъде част от сертификата, посочен в първото тире.Член 4Допълнителните гаранции, предвидени в настоящото решение, не се прилагат към стада, включени в програма, която в съответствие с процедурата, предвидена в член 32 от Директива 90/539/ЕИО, е призната за еквивалентна на процедурата, която се прилага от Финландия и Швеция.Член 5Настоящото решение се преразглежда най-късно до 31 декември 1996 г. Това ново разглеждане се основава на доклад, изготвен от Финландия и Швеция в светлината на натрупания опит, който се представя до 30 септември 1996 г.Член 6Адресати на настоящото решение са държавите-членки.Съставено в Брюксел на 31 април 1995 година.За КомисиятаFranz FischlerЧлен на Комисията[1] ОВ L 303, 31. 10. 1990 г., стр. 6.--------------------------------------------------19950421ПРИЛОЖЕНИЕ I1. Общи правилаСтадото на произход трябва да се изолира за срок от 15 дни.Микробиологичното изследване трябва да бъде извършено в период от 10 дни непосредствено преди изпращане на пратката.Микробиологичното изследване обхваща следните инвазивни серотипове:- Salmonella gallinarum,- Salmonella pullorum,- Salmonella enteritidis,- Salmonella berta,- Salmonella typhimurium,- Salmonella thompson,- Salmonella infantis.2. Метод на вземане на пробиСъставни проби от изпражнения, като всяка проба се състои от отделни намазки от пресни изпражнения, всяка с тегло поне един грам, взети на случаен принцип от определен брой места в сградата, или, когато птиците имат свободен достъп до повече от една сграда в дадено стопанство, от всяка група сгради в стопанството, в което се отглеждат птиците.3. Брой пробиБроят проби трябва да позволи да се открие с процент на достоверност 95 % наличие на салмонела от 5 %.4. Микробиологичен тест за изследване на пробитеИзолирането на салмонела става по стандартизирания метод на Международната организация по стандартизация ISO 6579:1993.--------------------------------------------------19950421ПРИЛОЖЕНИЕ IIСЕРТИФИЦИРАНЕ+++++ TIFF +++++--------------------------------------------------


title: Решение на Комисията от 20 декември 1995 година за временно прекратяване, съгласно Регламент (ЕО) № 3286/94 на Съвета относно търговските бариери, на процедурата във връзка с пиратството на звукозаписи от Общността в Тайланд и неговото въздействие върху търговията на Общността със звукозаписи

text:
Важна правна забележка

|

31996D0040

Официален вестник n° L 011 , 16/01/1996 стр. 0007 - 0008 специално чешко издание глава 11 том 23 стр. 305  - 306 специално испанско издание глава 11 том 23 стр. 305  - 306 специално унгарско издание глава 11 том 23 стр. 305  - 306 специално литвийско издание глава 11 том 23 стр. 305  - 306 LV.ES глава 11 том 23 стр. 305  - 306 MT.ES глава 11 том 23 стр. 305  - 306 PL.ES глава 11 том 23 стр. 305  - 306 SK.ES глава 11 том 23 стр. 305  - 306 специално словенско издание глава 11 том 23 стр. 305  - 306

		19951220Решение на Комисиятаот 20 декември 1995 годиназа временно прекратяване, съгласно Регламент (ЕО) № 3286/94 на Съвета относно търговските бариери, на процедурата във връзка с пиратството на звукозаписи от Общността в Тайланд и неговото въздействие върху търговията на Общността със звукозаписи(96/40/EО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Регламент (ЕО) № 3286/94 на Съвета от 22 декември 1994 г. за установяване на процедури на Общността в областта на общата търговска политика с оглед гарантиране упражняването от Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация [1], последно изменен с Регламент (ЕО) № 365/95 [2], и по-специално членове 11 и 14 от него,след консултации в Консултативния комитет,като има предвид, че:На 5 юни 1991 г. Комисията получи жалба, съгласно Регламент (ЕИО) № 2641/84 от 17 септември 1984 г. относно укрепването на общата търговска политика, по-специално по отношение на защитата срещу незаконните търговски практики [3], последно изменен с Регламент (ЕО) № 522/94 [4], от Европейския офис на Международната федерация на звукозаписната индустрия (IFPI), представляваща почти всички производители на звукозаписи в Общността. В жалбата се твърди, че пиратството на звукозаписи от Общността се извършва в широк мащаб в Тайланд и че това пиратство причинява вреда на индустрията на Общността, особено чрез засягане износа на звукозаписи от Общността в Тайланд, както и на други трети пазари.Тъй като в жалбата се съдържаха достатъчно доказателства по смисъла на член 6, параграф 1 от Регламент (ЕИО) № 2641/84 за съществуването на незаконна търговска практика, чието извършване може да бъде отдадено на Тайланд, както и вреда като последица от нея, Комисията обяви в съобщение, публикувано в Официален вестник на Европейските общности [5], започването на процедура по проверка относно пиратство на звукозаписи от Общността в Тайланд.След започването на процедурата Комисията проведе фактическа и правна проверка и представи на 20 февруари 1992 г. доклада си от проверката на Консултативния комитет, създаден по силата на Регламент (ЕО) № 2641/84. От него се вижда, че по време на съответния период и основно в резултат на невъзможността на тайландските власти надлежно да прилагат тогава действащото тайландско законодателство относно авторското право, нивото на пиратството на звукозаписи (международен репертоар) вероятно е достигнало 90 % и че тази ситуация е довела до материални щети за индустрията на Общността, особено под формата на пропуснати продажби на тайландския пазар (както и някои други трети пазари). Следователно се оказа, че Тайланд е нарушил международното си задължение да предоставя на производителите на звукозаписи от Общността ефективна защита срещу пиратството на техни продукти. Това задължение произтича от разпоредбата за националното третиране в член 4 от Берлинския акт на Бернската конвенция за закрила на литературни и художествени произведения, по която Тайланд е страна.След това Комисията проведе консултации с тайландските власти, които доведоха до поемането на ангажимент през септември 1992 г. от страна на тайландското правителство да ограничи пиратството на звукозаписи от ЕО до незначителни нива във възможно най-кратък срок, както и на първо време да постигне значително редуциране в рамките на една година.На основата на този ангажимент, при наличието на благоприятно становище от страна на Консултативния комитет и при условие за редовна оценка на ситуацията, продължаването на процедурата в непосредствено бъдеще се оказа неуместно.През декември 1993 г. в Тайланд се проведе мисия за оценка на постигнатия напредък. След мисията Комисията докладва отново пред Комитета, създаден по силата на Регламент (ЕИО) № 2641/84. Първата констатация на мисията бе, че действителното ниво на пиратството с аудио касети е спаднало приблизително с 50 % през първата година съгласно поетия от тайландското правителство ангажимент, по този начин потвърждавайки готовността на тайландското правителство да изпълнява ангажимента си. По-нататъшният напредък обаче бе оценен като бавен, и нещо повече, изразена бе загриженост от възможното възраждане на пиратството със звукозаписи, особено в резултат на продажби на пиратски компакт дискове (CD-та). В този контекст и при наличието на благоприятно становище от страна на Консултативния комитет се оказа, че на Тайланд следва да се предостави допълнителен срок, за да има възможност да приеме ново законодателство относно авторското право, което вече бе под формата на законопроект, обсъждан в Парламентарния комитет, и който съдържаше по-подходящи разпоредби относно борбата с пиратството и прилагането на закона.Информацията, събирана от Комисията от началото на 1994 г. показва, че не е настъпило по-нататъшно съществено подобрение по отношение на действителното ниво на пиратството със звукозаписи от ЕО. В областта на законодателството обаче се случиха важни положителни развития. Новият тайландски Закон за авторското право влезе в сила на 21 март 1995 г. Той въведе многобройни разпоредби, които целят опростяване на действията срещу пиратите и упражнява необходимото възпиращо действие върху потенциалните, както и фактическите нарушители, особено чрез силно увеличените наказания.При тези обстоятелства и като се взема предвид поддържането на значително ниво на пиратство, по-специално по отношение на CD-та, както и перспективите за неговото трайно редуциране до незначителни нива чрез ефективното прилагане на новото тайландско законодателство, Комисията не счита на този етап за уместно както прекратяването на процедурата, така и приемането на мерки на търговската политика срещу Тайланд. Прецизният мониторинг на ситуацията обаче остава необходим.От 1 януари 1995 г. към настоящата процедура се прилага Регламент (ЕО) № 3286/94, който отмени Регламент (ЕИО) № 2641/84.Регламент (ЕО) № 3286/94 въведе в член 11, параграф 2, буква a) възможността за формално временно прекратяване на процедура. В такъв случай Комисията има за задача да наблюдава надлежното прилагане на мерките, които са предприети от засегнатите трети страни, както е предвидено в член 11, параграф 2, буква б) от настоящия регламент.Съгласно член 13, параграф 1 от Регламент (ЕО) № 3286/94, настоящото решение за временно прекратяване се приема в съответствие с член 14 от същия регламент. Последният предвижда по-специално, че Комисията ще приеме решение, което ще съобщи на държавите-членки и което ще се прилага след срок от 10 дни, ако по време на този срок никоя държава-членка не е отнесла въпроса пред Съвета.Също така следва да се припомни, че член 11, параграф 2, буква в) от Регламент (ЕО) № 3286/94 предвижда, че могат да бъдат приемани всякакви мерки на търговската политика в съответствие с разпоредбите на регламента, когато взетите от третата страна мерки са отменени, суспендирани или неправилно прилагани или когато Комисията има основания да счита, че случаят е такъв, или когато не е изпълнено искане на Комисията за информация.Поради това, процедурата относно пиратството на звукозаписи от Общността в Тайланд следва да бъде временно прекратена. Комисията следва да продължава да наблюдава ситуацията периодично, както и да информира периодично създадения по силата на Регламент (ЕО) № 3286/94 Консултативен комитет,РЕШИ:Член 1Процедурата относно пиратството със звукозаписи от Общността в Тайланд се прекратява временно.Член 2Настоящото решение се прилага от деня на публикуването му в Официален вестник на Европейските общности.Съставено в Брюксел на 20 декември 1995 година.За КомисиятаLeon BrittanЗаместник-председател[1] ОВ L 349, 31.12.1994 г., стр. 71.[2] ОВ L 41, 23.2.1995 г., стр. 3.[3] ОВ L 252, 20.9.1984 г., стр. 1.[4] ОВ L 66, 10.3.1994 г., стр. 10.[5] ОВ C 189, 20.7.1991 г., стр. 26.--------------------------------------------------


title: Решение (ОВППС) 2017/1160 на Комитета по политика и сигурност от 26 юни 2017 година за назначаване на командващ силите на мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия) (EUTM Сомалия/1/2017)

text:
               30.6.2017

               BG

               Официален вестник на Европейския съюз

               L 167/37

         РЕШЕНИЕ (ОВППС) 2017/1160 НА КОМИТЕТА ПО ПОЛИТИКА И СИГУРНОСТ
   от 26 юни 2017 година
   за назначаване на командващ силите на мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия) (EUTM Сомалия/1/2017)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Решение 2010/96/ОВППС на Съвета от 15 февруари 2010 г. за военна мисия на Европейския съюз в подкрепа на обучението на сомалийските сили за сигурност (1), и по-специално член 5 от него,
   като има предвид, че:

               (1)

               Съгласно член 5, параграф 1 от Решение 2010/96/ОВППС Съветът упълномощи Комитета по политика и сигурност (КПС), в съответствие с член 38 от Договора за Европейския съюз, да взема необходимите решения във връзка с политическия контрол и стратегическото ръководство на военната мисия на Европейския съюз в подкрепа на обучението на сомалийските сили за сигурност (EUTM Сомалия), включително решенията за назначаване на следващите командващи мисията на ЕС.

               (2)

               На 15 март 2016 г. КПС прие Решение (ОВППС) 2016/396 (2) за назначаване на бригаден генерал Maurizio MORENA за командващ мисията на ЕС за EUTM Сомалия.

               (3)

               С Решение (ЕС) 2017/971 на Съвета (3) беше изменена командната верига на EUTM Сомалия. Впоследствие Решение (ОВППС) 2016/396 беше отменено и бригаден генерал Maurizio MORENA беше назначен за командващ силите на мисията на ЕС за EUTM Сомалия.

               (4)

               На 10 март 2017 г. Италия предложи полковник Pietro ADDIS да бъде назначен за нов командващ силите на мисията на ЕС за EUTM Сомалия на мястото на бригаден генерал Maurizio MORENA.

               (5)

               На 23 май 2017 г. Военният комитет на ЕС препоръча на КПС да назначи полковник Pietro ADDIS за нов командващ силите на мисията на ЕС за EUTM Сомалия на мястото на бригаден генерал Maurizio MORENA, считано от 1 юли 2017 г.

               (6)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Следователно Дания не участва в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Полковник Pietro ADDIS се назначава за командващ силите на мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия), считано от 1 юли 2017 г.
   Член 2
   Настоящото решение влиза в сила в деня на приемането му.

      Съставено в Брюксел на 26 юни 2017 година.

            За Комитета по политика и сигурност

            Председател

         W. STEVENS

      (1)  ОВ L 44, 19.2.2010 г., стр. 16.

      (2)  Решение (ОВППС) 2016/396 на Комитета по политика и сигурност от 15 март 2016 г. за назначаване на командващ мисията на ЕС за военната мисия на Европейския съюз в подкрепа на обучението на сомалийските сили за сигурност (EUTM Сомалия) и за отмяна на Решение (ОВППС) 2015/173 (EUTM Сомалия/1/2016) (ОВ L 73, 18.3.2016 г., стр. 99).

      (3)  Решение (ЕС) 2017/971 на Съвета от 8 юни 2017 г. за определяне на реда и условията за планиране и провеждане на военни мисии по линия на ОПСО без изпълнителни правомощия и за изменение на решения 2010/96/ОВППС за военна мисия на Европейския съюз в подкрепа на обучението на сомалийските сили за сигурност, 2013/34/ОВППС за военна мисия на Европейския съюз в подкрепа на обучението на въоръжените сили на Мали (EUTM Мали) и (ОВППС) 2016/610 за военна мисия на Европейския съюз по линия на ОПСО за обучение в Централноафриканската република (EUTM RCA) (ОВ L 146, 9.6.2017 г., стр. 133).


title: Решение на Съвета oт 14 октомври 2004 година за сключване от името на Европейската общност на Стокхолмската конвенция за устойчивите органични замърсители

text:
Важна правна забележка

|

32006D0507

Официален вестник n° L 209 , 31/07/2006 стр. 0001 - 0002 Официален вестник n° L 076 , 16/03/2007 стр. 0144 - 0145

		20041014Решение на Съветаoт 14 октомври 2004 годиназа сключване от името на Европейската общност на Стокхолмската конвенция за устойчивите органични замърсители(2006/507/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 175, параграф 1, и във връзка с член 300, параграф 2, първа алинея, първо изречение и член 300, параграф 3, първа алинея от него,като взе предвид предложението на Комисията,като взе предвид становището на Европейския парламент [1],като взе предвид становището на Икономическия и социален комитет [2],като има предвид, че:(1) Стимулирането на мерки на международно равнище за разрешаване на екологични проблеми от регионално или световно значение е една от целите на Общността в политиката ѝ за опазване на околната среда, в съответствие с член 174 от Договора.(2) През 1998 г. Съветът оправомощи Комисията да участва, от името на Общността, в преговорите за Конвенция за устойчивите органични замърсители под егидата на Програмата на ООН за опазване на околната среда. Комисията участва в тези преговори заедно с държавите-членки.(3) Конвенцията за устойчивите органични замърсители беше приета в Стокхолм на 22 май 2001 г.(4) Конвенцията определя рамка, базирана на принципа за предпазливост, с оглед елиминиране производството, употребата, вноса и износа на 12-те основни устойчиви органични замърсители, тяхната безопасна обработка и изхвърляне и отстраняване или намаляване емисиите на някои от неволните устойчиви органични замърсители. Освен това конвенцията определя правилата за включване на нови химични вещества в списъка на конвенцията.(5) Общността, 15-те тогавашни държави-членки и 8 новоприсъединили се държави-членки, подписаха конвенцията по време на Конференцията на пълномощните министри, проведена в Стокхолм на 22 и 23 май 2001 г.(6) Конвенцията е отворена за ратификация, приемане или одобрение от държави и от регионални организации за икономическа интеграция.(7) Съгласно клаузите на Конвенцията, регионалните организации за икономическа интеграция трябва да декларират, в своя документ за ратификация, приемане, одобрение или присъединяване, рамките на своите компетенции по отношение на въпросите, уредени от конвенцията.(8) Общността вече е приела инструменти в областта на въпросите, уредени от Конвенцията, включително и Регламент (EО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО [3], Регламент (EО) № 304/2003 на Европейския парламент и на Съвета от 28 януари 2003 г. относно износа и вноса на опасни химични вещества [4], и Директива 96/59/ЕО на Съвета от 16 септември 1996 г. за отстраняване на вредните полихлорирани бифеноли и полихлорирани терфеноли (PCB/PCT) [5].(9) Конвенцията допринася за постигане на целите в политиката на Общността по опазване на околната среда. Ето защо е подходящо Комисията да одобри конвенцията колкото е възможно по-скоро.(10) В случай когато се приема изменение в приложения А, Б или В или допълнителни приложения към конвенцията, Комисията следва да осигури неговото включване в обхвата на Регламент (ЕО) № 850/2004 или в друг съответен правен акт на Общността. Ако дадено изменение не е включено в рамките на 1 година от датата на съобщението на депозитаря за приемането на изменението, и с оглед избягване несъблюдаване, Комисията следва своевременно да уведоми депозитаря,РЕШИ:Член 1Стокхолмската конвенция за устойчивите органични замърсители, наричана по-долу "Конвенцията", се одобрява от страна на Общността.Текстът на Конвенцията е приложен към това решение.Член 21. Когато дадено изменение в приложения А, Б или В, или в допълнителни приложения към конвенцията, не е въведено в приложенията към Регламент (ЕО) № 850/2004, или в друг съответен правен акт на Общността, в рамките на 1 година от датата на съобщението на депозитаря за приемането на изменението Комисията уведомява депозитаря в съответствие с разпоредбите на член 22 от Конвенцията.2. Когато дадено изменение в приложения А, Б или В, или допълнителни приложения към конвенцията, е въведено след уведомлението, както е посочено в параграф 1, Комисията следва незабавно да оттегли уведомлението.Член 31. Председателят на Съвета е оправомощен да посочи лице/лица, упълномощено/и да депозира/ат документа за одобрение от името на Европейската общност пред Генералния секретар на ООН в съответствие с член 25, параграф 1 от Конвенцията.2. Председателят на Съвета е оправомощен да посочи лице/лица, упълномощено/ни да депозира/ат, от името на Европейската общност, декларация за компетенциите, посочена в приложения към настоящото решение, в съответствие с член 25, параграф 3 от Конвенцията.Съставено в Люксембург на 14 октомври 2004 година.За СъветаПредседателP. Van Geel[1] ОВ C 87 E, 7.4.2004 г., стр. 495.[2] ОВ C 32, 5.2.2004 г., стр. 45.[3] ОВ L 158, 30.4.2004 г., стр. 7.[4] ОВ L 63, 6.3.2003 г., стр. 1. Регламент, последно изменен с Регламент (EО) № 777/2006 на Комисията (ОВ L 136, 24.5.2006 г., стр. 3).[5] ОВ L 243, 24.9.1996 г., стр. 31.--------------------------------------------------


title: Решение (ЕС) 2016/2164 на Европейската централна банка от 30 ноември 2016 година за одобряване на обема на монетите, които ще се емитират през 2017 година (ЕЦБ/2016/43)

text:
               8.12.2016

               BG

               Официален вестник на Европейския съюз

               L 333/73

         РЕШЕНИЕ (ЕС) 2016/2164 НА ЕВРОПЕЙСКАТА ЦЕНТРАЛНА БАНКА
   от 30 ноември 2016 година
   за одобряване на обема на монетите, които ще се емитират през 2017 година (ЕЦБ/2016/43)
   УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 128, параграф 2 от него,
   като взе предвид Решение (ЕС) 2015/2332 на Европейската централна банка от 4 декември 2015 г. относно процедурната рамка за одобряване на обема на евромонетите, които ще се емитират (ЕЦБ/2015/43) (1), и по-специално член 2 от него,
   като има предвид, че:

               (1)

               От 1 януари 1999 г. Европейската централна банка (ЕЦБ) има изключителното право да одобрява обема на монетите, емитирани от държавите членки, чиято парична единица е еврото.

               (2)

               Деветнадесетте държави членки, чиято парична единица е еврото, представиха на ЕЦБ исканията си за одобрение на обема на монетите, които ще се емитират през 2017 г., допълнени с обяснителни бележки относно методологията за прогнозиране. Някои от тези държави членки предоставиха и допълнителна информация относно монетите в обращение в случаите, когато тази информация е била налична и съответната държава членка я е счела за важна с оглед на обосновката на искането за одобрение.

               (3)

               Тъй като правото на държавите членки да емитират евромонети зависи от одобрението от страна на ЕЦБ на обема на емисията, държавите членки не могат да надхвърлят одобрените от ЕЦБ обеми без предварителното одобрение на ЕЦБ,

         ПРИЕ НАСТОЯЩОТО РЕШЕНИЕ:
   Член 1
   Одобряване на обема на евромонетите, които ще се емитират през 2017 г.
   С настоящото решение ЕЦБ одобрява обема на евромонетите, които ще се емитират през 2017 г. от държавите членки, чиято парична единица е еврото, както е представено в следната таблица:

               (в милиони евро)

               Обем на евромонети, одобрен за емитиране през 2017 г.

               Монети в обращение

               Колекционерски монети
               (непредназначени за обращение)

               Обем на монетите, които ще се емитират

               Белгия

               51,0

               1,0

               52,0

               Германия

               419,0

               219,0

               638,0

               Естония

               9,7

               0,3

               10,0

               Ирландия

               30,7

               0,8

               31,5

               Гърция

               106,3

               0,6

               106,9

               Испания

               359,3

               30,0

               389,3

               Франция

               224,3

               51,0

               275,3

               Италия

               94,2

               1,8

               96,0

               Кипър

               14,0

               0,1

               14,1

               Латвия

               16,3

               0,3

               16,6

               Литва

               30,0

               0,3

               30,3

               Люксембург

               17,7

               0,2

               17,9

               Малта

               10,2

               0,2

               10,4

               Нидерландия

               25,0

               4,0

               29,0

               Австрия

               87,2

               181,8

               269,0

               Португалия

               62,0

               3,0

               65,0

               Словения

               24,0

               2,0

               26,0

               Словакия

               15,6

               1,4

               17,0

               Финландия

               35,0

               10,0

               45,0

               Общо

               1 631,5

               507,8

               2 139,3

         Член 2
   Действие
   Настоящото решение поражда действие на датата, на която адресатите му бъдат уведомени за него.
   Член 3
   Адресати
   Адресати на настоящото решение са държавите членки, чиято парична единица е еврото.

      Съставено във Франкфурт на Майн на 30 ноември 2016 година.

            Председател на ЕЦБ

         Mario DRAGHI

      (1)  ОВ L 328, 12.12.2015 г., стр. 123.


title: 2008/44/ЕО: Решение на Съвета от 20 декември 2007 година за назначаване на член от Гърция в Комитета на регионите

text:
               15.1.2008

               BG

               Официален вестник на Европейския съюз

               L 11/7

      РЕШЕНИЕ НА СЪВЕТА

   от 20 декември 2007 година
   за назначаване на член от Гърция в Комитета на регионите
   (2008/44/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Гърция,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След оставката на г-жа Fofi GENNIMATA се освободи едно място за член на Комитета на регионите,

         РЕШИ:
   Член 1
   Назначава се за член на Комитета на регионите за остатъка от мандата, а именно до 25 януари 2010 г.,
   г-жа Evangelia SCHINARAKI-ILIAKI, префект на град Ираклион, остров Крит.
   Член 2
   Настоящото решение влиза в сила в деня на неговото приемане.

      Съставено в Брюксел на 20 декември 2007 година.

            За Съвета

            Председател

         F. NUNES CORREIA

      (1)  OB L 56, 25.2.2006 г., стр. 75.